Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 12/14/6606	Lučenec, 11.2.2014
EEČ : 2-47-28-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej dcéry XXXXX, nar. 12.03.2006 hoci bol právoplatným rozsudkom Okresného súdu v Lučenci č.k. 8P 86/2010 zo dňa 11.08.2010 zaviazaný k plateniu výživného na vyššie uvedené maloleté dieťa mesačne sumou 45,- € počnúc dňom 01.06.2010 vždy do 25-teho dňa toho ktorého mesiaca vopred k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Budinej a inde a za obdobie od marca 2012 doposiaľ matke dieťaťa XXXXX na výživnom dlhoval celkovú sumu 185,- €, 

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári  vedené trestné stíhanie  pre prečin zanedbania povinnej výživy podľa § 207 ods. 1  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení skráteného vyšetrovania poverený príslušník PZ predložil vyšetrovací spis po preskúmaní ktorého som zistila, že sú splnené podmienky na postup zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák.
	V priebehu skráteného vyšetrovania obvinený XXXXX  doznal, že si je vedomý vyživovacej povinnosti voči maloletej dcére XXXXX. Vo svojej výpovedi uviedol, že výživné za marec 2012 uhradil dňa 31.08.2012, kedy poštovou poukážkou uhradil matke dieťaťa čiastku 40,- € a teda za tento mesiac ostal dlžný 5,- €. Za mesiac január 2013, október 2013 a november 2013 výživné čiastočne uhradil dňa 15.01.2014, kedy matke dieťaťa zaslal čiastku 120,- €, pričom zostal dlžný na výživnom 15,- €. Dňa 16.01.2014 do výsluchu uviedol, že dlžnú sumu uhradí a predloží o tom doklad. Následne dňa 30.01.2014 pred povereným príslušníkom PZ vypovedal, že 24.01.2014 zaslal na adresu XXXXX sumu 45,- € a dňa 29.01.2014 jej zaslal čiastku 20,- €, čím uhradil všetko dlžné výživné vrátane bežného výživného za mesiac január 2014. Ku svojej výpovedi priložil aj fotokópie poštových peňažných poukazov. 
Svedkyňa - poškodená XXXXX vypovedala, že s obvineným XXXXX má dcéru XXXXX, ktorú vychováva ona a na ktorú je povinný  prispievať výživným vo výške 45,- € mesačne. Uviedla, že v súčasnosti býva aj s dcérou u svojej mamy a je zamestnaná. Dcéra núdzou netrpí, pretože sa jej snaží zabezpečiť všetko potrebné.  K neplateniu výživného uviedla, že obvinený si vyživovaciu povinnosť plnil nepravidelne, pričom výživné nezaplatil za marec 2012, január 2013, október 2013 a november 2013. Za uvedené obdobie  jej na výživnom dlhoval sumu 180,- €.  Dodala, že za december 2013 jej obvinený uhradil poštou sumu 45,- €. Svedkyňa - poškodená bola vypočúvaná aj dňa 02.02.2014, kedy uviedla, že obvinený jej 15.01.2014 zaslal 120,- €, 24.01.2014 jej zaslal 45,- € a 29.01.2014 jej uhradil sumu 20,- €. Taktiež dodala, že pri spätnej kontrole poštových poukazov zistila, že jej obvinený v auguste 2012 zaslal sumu 40,- €, čím uhradil výživné za marec 2012, avšak zostal mu dlh 5,- €. Vyplatením vyššie uvedených súm v januári 2014 podľa svedkyne - poškodenej obvinený uhradil všetko dlžné výživné vrátane bežného výživného za mesiac január 2014. 
Výpoveď obvineného potvrdzujú aj  fotokópie poštových poukazov na čísle listu 29 - 30 vyšetrovacieho spisu. 
	Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a  svoju vyživovaciu povinnosť voči maloletej dcére XXXXX dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka